એકવીસમી સદીનો પિરામિડ, ‘બુર્જ ખલિફા’ જોયો – ૮૨૮ મીટર ઊંચી, દુનિયાની સૌથી ઊંચી ઈમારત. કદાચ એની ટોચની મંજ઼િલ પર સમૃદ્ધિ અને તાકાતના કેફમાં છકી ગયેલો કોઈક આધુનિક ફેરો અત્તરથી મઘમઘતા જેકુઝીમાં સ્વરૂપવાન લલનાઓ સાથે ઐયાશીમાં આળોટતો હશે. એના ૧૬૦ મજલા નીચે, અંધાર ઘેર્યા પાયામાં માનવતા ન સહી શકાય તેવા દર્દમાં કણસતી હશે. એ આધુનિક ફેરો પણ નહીં રહે. થોડાક જ વર્ષ અને પિરામિડમાં પોઢેલા ઓલ્યા ‘ખુફૂ’ ફેરોની જેમ એ પણ કોઈક કબરમાં પોઢી જવાનો છે.